U okviru svojeg programa rada za 2020. Komisija namjerava revidirati Direktivu o strojevima (Direktiva 2006/42/EZ) u skladu s prioritetom „Europa spremna za digitalno doba”. Tom se revizijom pridonosi digitalnoj tranziciji i jačanju jedinstvenog tržišta. Komisija je u veljači 2020. objavila „Bijelu knjigu o umjetnoj inteligenciji”, kojoj je priloženo „Izvješće o utjecaju umjetne inteligencije, interneta stvari i robotike na sigurnost i odgovornost”. U izvješću je zaključeno da u postojećem zakonodavstvu o sigurnosti proizvoda, posebno u Direktivi o strojevima, nije obuhvaćen niz tema i da je to potrebno riješiti.

Direktiva o strojevima je među temeljima sigurnosti za korisnike strojeva u EU-u. Kako je već navedeno, glavni ciljevi Direktive o strojevima su pružiti visok stupanj zaštite zdravlja i sigurnosti korisnika strojeva i omogućiti slobodan promet strojeva u EU-u. Direktivom o strojevima pridonosi se smanjenju društvenih troškova sprečavanjem nesreća do kojih može doći zbog uporabe strojeva. Direktiva o strojevima na razini EU-a postoji ponajprije kako bi se sve države članice uskladile na temelju članka 114. UFEU-a. Sve promjene u pogledu područja primjene ili zahtjeva Direktive o strojevima moraju se provesti na razini EU-a kako se ne bi narušilo tržište, stvorile prepreke slobodnom kretanju proizvoda i ugrozila zaštita zdravlja i dobrobiti ljudi.

Pod najpoželjnijom opcijom dodaju se novi zahtjevi i pojašnjavaju postojeći (i.) na ciljan i proporcionalan način i (ii.) samo kad je to potrebno. Ti novi zahtjevi i pojašnjenja često su primjenjivi samo na određene vrste strojeva. Pridonijet će se pravnoj jasnoći postojeće Direktive o strojevima u pogledu područja primjene, definicija i zahtjeva, uključujući zahtjeve da se obuhvate rizici koji proizlaze iz novih tehnologija. Najpoželjnija opcija bit će ključna i za pravilno usmjeravanje normizacijskih aktivnosti prema poboljšavanju sigurnosti i povećavanju razine povjerenja i konkurentnosti sektora na tržištu (uključujući digitalno tržište). U ovoj se opciji (i.) Komisija ovlašćuje za prilagođavanje postojećeg popisa visokorizičnih strojeva novim tržišnim kretanjima (ii.) uklanja mogućnost ocjenjivanja sukladnosti visokorizičnih strojeva unutarnjim provjerama i (iii.) pregledava popis visokorizičnih strojeva, pri čemu se vodi računa o potpunoj dosljednosti s novom uredbom o umjetnoj inteligenciji. Predlaže se mjera za smanjenje opterećenja koju je sektor često tražio i koja je u skladu s digitalnom politikom Komisije: digitalna dokumentacija (pri čemu će krajnji korisnici u trenutku kupnje moći besplatno zatražiti tiskanu verziju uputa za uporabu). Naposljetku, usklađenost i pravna sigurnost revidirane Direktive o strojevima postići će se usklađivanjem s novim zakonodavnim okvirom i pretvaranjem u uredbu. Kako bi se osigurala proporcionalnost, uz tu opciju dolaze (i.) novi zahtjev za normizaciju, koji izdaje Komisija, i (ii.) vodič s detaljnim pojašnjenjima.

·3. opcija – smanjenje opterećenja i poboljšanje sigurnosti: ova je opcija najambicioznija jer se njome nastoji poboljšati sigurnost uz istodobno iskorištavanje svih mogućnosti smanjenja opterećenja. Ona podrazumijeva izmjenu postojećeg akta kako bi se povećala pravna jasnoća u području primjene i definicijama. Izmjene bi donijele i pojednostavnjenja (i.) dopuštanjem digitalne dokumentacije, (ii.) usklađivanjem Direktive o strojevima s novim zakonodavnim okvirom i (iii.) sprečavanjem razlika u tumačenju pretvaranjem Direktive o strojevima u uredbu. Komisija bi se ovlastila i za pregled postojećeg popisa visokorizičnih strojeva s obzirom na nova tržišna kretanja u tom području, uklonila bi se mogućnost ocjenjivanje sukladnosti visokorizičnih strojeva unutarnjim provjerama i poduzelo bi se prvo prilagođavanje popisa visokorizičnih strojeva. Prilagodili bi se i sigurnosni zahtjevi iz Priloga I. koje proizvođači moraju ispuniti u konstruiranju i proizvodnji strojeva kako bi se uzeli u obzir rizici koji proizlaze iz novih tehnologija i posebni rizici tradicionalnih tehnologija. Komisija bi uz to izdala novi zahtjev za normizaciju, uzimajući u obzir sve nove i/ili revidirane sigurnosne zahtjeve u pravnom tekstu.

·2. opcija – Smanjenje opterećenja: Fokus ove opcije bio bi pojašnjenje pravnog teksta i područja primjene i pojednostavnjenje. To bi značilo izmjenu postojeće Direktive o strojevima kako bi se povećala pravna jasnoća u području primjene i definicijama. Izmjene bi donijele i pojednostavnjenja (i.) dopuštenjem da se upute za uporabu daju u digitalnom obliku, (ii.) usklađivanjem Direktive o strojevima s novim zakonodavnim okvirom i (iii.) sprečavanjem razlika u tumačenju pretvaranjem Direktive o strojevima u uredbu. Izmjene postojećeg akta uključivale bi i ovlašćivanje Komisije da u budućnosti revidira popisa visokorizičnih strojeva na temelju određenih kriterija. Međutim, sve te promjene provele bi se bez promjena sigurnosnih zahtjeva za proizvode. Stoga ne bi bilo promjena obveze proizvođača u pogledu konstruiranja i proizvodnje strojeva. Komisija bi uz to izdala novi zahtjev za normizaciju u okviru postojećih sigurnosnih zahtjeva u pravnom tekstu.

Proizvođači se slažu da je potrebno nešto poduzeti, ali bi radije da se to radi u okviru postupka normizacije, bez izmjena zdravstvenih i sigurnosnih zahtjeva Direktive o strojevima (uz određene iznimke, npr. slažu se da bi samostalni softver koji obavlja sigurnosnu funkciju trebalo smatrati sigurnosnom komponentom). Proizvođači uglavnom smatraju i da se popis visokorizičnih strojeva ne bi trebao mijenjati te da bi sudjelovanje trećih strana u ocjenjivanju sukladnosti i dalje trebalo biti opcionalno. U svakom slučaju, 3. opcija uvodi digitalne formate za upute za uporabu i izjavu o sukladnosti, što je sektor učestalo tražio.

C. Učinci najpoželjnije opcije